text: "Naka" "пазычыла" песню ў Ані Шаркуновай і "J:морс"? » Музыкальное сообщество Беларуси
  Музыкальные новости / "Naka" "пазычыла" песню ў Ані Шаркуновай і "J:морс"? (31 января 2010)
  Гурт "Naka" выклаў у сеціва кліп на песню "Бяжы" з новага альбома "Пора". Некаторым меламанам гэта кампазіцыя нагадала адразу дзве іншыя песні беларускіх артыстаў: "Бежать" Ані Шаркуновай і "Жыві" гурта "J:морс". "Еўрарадыё" папрасіла прадзюсера Ані Шаркуновай Уладзіміра Кубышкіна праслухаць абедзве песні і выказаць сваё меркаванне.
  Уладзімір Кубышкін: "Мы паслухалі гэта з Максам Алейнікавым, аўтарам музыкі... Вядома ж, там усё ўгадваецца, не заўважыць нельга. Гармонія, рытмічны малюнак такі... Але прад'явіць там няма чаго".
  Сапраўды, "Бяжы" і "Бежать" падобныя не толькі назвамі. Гэта заўважна нават нягледзячы на тое, што Аня Шаркунова спявае па-руску, а Насця Шпакоўская – па-беларуску.
  Аднак вакалістка гурта "Naka" адмаўляе ўсялякія паралелі і кажа, што ніводнага разу не чула ні песню Шаркуновай, ні трэк "J:морс":
  Насця Шпакоўская: "Я пакуль яшчэ не чула... Можа, мне варта больш уважліва паслухаць беларускую эстраду, можа, я дрэнна разбіраюся ў беларускай папсе...
  Але мне падаецца, што апраўдвацца ў гэтай сітуацыі смешна. Найперш, я не чула ніводнай з гэтых дзвюх песень, што само кажа пра тое, што ніякага дачынення да гэтай сітуацыі я не маю. Ну а па-другое, такія абвінавачванні добра дзе-небудзь у судзе слухаць".
  Але Ўладзімір Кубышкін упэўнены, што да суда справа не дойдзе...
  Уладзімір Кубышкін: "Калі я падам у суд, я нашмат больш карысці прынясу гурту "Naka", чым сабе. Бо хто такія "Naka", каб я з імі судзіўся? Калі б гэта быў гурт "Звери", тады б гэта мела сэнс. А "Naka"... Для мяне гэта не брэнд. Для мяне гэта проста нейкія дзеці, якія ў нешта там граюць. Такіх гуртоў тысячы".
  "Бяжы" і "Жыві" здаюцца падобнымі прыпевамі. Назву песні Насця Шпакоўская і вакаліст "морсаў" Уладзімір Пугач цягнуць адным інтэрвалам, хіба што ў розных тэмпах...
  Уладзімір Пугач каментаваць сітуацыю адмовіўся. Але падабенства песень заўважыў музычны крытык, прэс-сакратар гурта "J:морс" Зміцер Безкаравайны:
  Зміцер Безкаравайны: "Чуў песню. Яна падобная, але гэта неафіцыйны каментар. Прыпеў дакладна падобны. Не тое, што садрана, але падабенства ёсць".